**STARTUOJA JAUNIMO PLAKATŲ KONKURSAS „#CANIBEME?“**

**Rugpjūčio 1 d. – spalio 15 d. Šiaulių apskrities Povilo Višinskio viešoji biblioteka kviečia Lietuvos moksleivius ir aukštųjų mokyklų studentus dalyvauti plakatų konkurse „#CanIbeME?“, kuriuo siekiama skatinti jaunimo diskusijas apie socialines medijas, jų įtaką jaunų žmonių savivokai ir gyvenimo būdui, kritiškai pažvelgti į komercinės naudos pagrindu kuriamas vertybes.**

Vienas žymiausių Lietuvos medijų filosofų, Nerijus Čepulio teigimu, medijos turi stiprų poveikį jų vartotojams, ypač veikdamos ir formuodamos asmenų mąstymą, estetikos, savęs suvokimą, kūno objektyvizavimą, iškreiptą kultūrinių vertybių ir grožio suvokimą.

Dažnas medijų vartotojas – paauglys. „Eurostat“ duomenimis, vidutiniškai 80 % socialinių tinklų vartotojų yra 16–29 metų amžiaus. „Pew Research Center“ nurodo, kad Europoje 76 % paauglių naudojasi socialiniais tinklais. Tokia aktyvi veikla socialinėse medijose neišvengiamai daro įtaką jauno žmogaus pasaulėvokai, savęs suvokimui.

Pastebima, kad jaunimas suvokia save ir savo kūną kaip žiūrėjimo objektą, stengiasi žūtbūt atitikti medijose matomus kūno kulto standartus. Klivlendo universiteto komunikacijos profesoriaus Richardo Perloffo teigimu, socialiniuose tinkluose, kuriuose dalijamės ir komentuojame nuotraukas, skleidžiasi lėlių „barbių“ kultūra, įteigdama jaunimui lieknumo idealus, dažnai – nepasitenkinimą savo kūnu.

Reaguodami į socialinių medijų problematiką, kviečiame jaunuolius pasitelkti vaizduotę ir kuriant plakatus drąsiai užduoti klausimą – „**#**CanIbeME?“, atskleidžiant savo santykį su socialinėse medijose pastebimais grožio standartais, reklamomis, konformizmo ideologija.

Išsamius konkurso nuostatus ir reikalavimus rasite Šiaulių apskrities Povilo Višinskio viešosios bibliotekos tinklalapyje arba spausdami ant [nuorodos](https://drive.google.com/open?id=1C4F03bp16xGF3BSE0WTFiygITXtiTGBf).

Konkurso nugalėtojams atiteks piniginiai 150 Eur, 100 Eur ir 50 Eur prizai.

Plakatus konkursui galite siųsti adresu Aušros al. 62, LT-76235, Šiauliai arba elektroniniu paštu r.stonkute@savb.lt.

Plakatų konkursas „**#**CanIbeME?“ yra Šiaulių apskrities Povilo Višinskio viešosios bibliotekos vykdomo projekto „Kūno įvaizdžio formavimas socialiniuose tinkluose“ dalis. Projektą dalinai finansuoja LR Kultūros Taryba

Projekto partneriai / rėmėjai: Interneto dienraštis „Bernardinai.lt“, TŪB „Printė“, Pakruojo Juozo Paukštelio viešoji biblioteka, Akmenės rajono savivaldybės viešoji biblioteka

Projekte dalyvaujančios mokyklos: Naujosios Akmenės Ramučių gimnazija, Pakruojo „Atžalyno“ gimnazija, Šiaulių „Rasos“ progimnazija